กูรูเตือนนักลงทุนระวังทองคำโลกดิ่งเหวต่อ
บริษัทค้าทองล่วงหน้าประเมินแนวรับลึกสุด 1,460 เหรียญสหรัฐต่อออนซ์ หลังนักเก็งกำไรแห่ทิ้ง
19 ส.ค. 2554

บริษัทค้าทองล่วงหน้าประเมินแนวรับลึกสุด 1,460 เหรียญสหรัฐต่อออนซ์ หลังนักเก็งกำไรแห่ทิ้ง
บริษัท เอ็มทีเอส โกลด์ ฟิวเจอร์ เปิดเผยว่า ราคาทองคำตลาดโลกวันศุกร์ที่ 6 พ.ค. ปรับตัวลดลงอย่างรุนแรงถึง 50 เหรียญสหรัฐต่อออนซ์ ลงไปต่ำสุดระดับ 1,453 เหรียญสหรัฐ ก่อนมาปิดที่ 1,481 เหรียญสหรัฐ ซึ่งถือเป็นการเทขายทำกำไรอย่างรุนแรง และมีการปรับฐานของราคาทองคำรวมทั้งโลหะเงิน
“ภาพรวมเป็นการปรับฐานทำกำไร โดยที่ระดับ 1,480 เหรียญสหรัฐ เป็นแนวรับที่สำคัญ และถ้าหลุดจากระดับนี้จะมีแนวรับถัดไปที่ระดับ 1,460 เหรียญสหรัฐ” บริษัท เอ็มทีเอส โกลด์ ฟิวเจอร์ ระบุ 
ก่อนหน้านี้กองทุนการเงินระหว่างประเทศ หรือไอเอ็มเอฟ ออกมาเปิดเผยปริมาณทุนสำรองระหว่างประเทศของธนาคารกลางต่างๆ พบว่าส่วนใหญ่มีการเก็บสะสมทองคำเพิ่มมากขึ้น เป็นตัวเร่งให้ราคาทองคำในช่วงที่ผ่านมาพุ่งขึ้นอย่างร้อนแรง
ขณะที่ธนาคารแห่งประเทศไทย รายงานปริมาณเงินสำรองระหว่างประเทศล่าสุด ณ วันที่ 29 เม.ย.ปีนี้ พบว่าอยู่ระดับ 1.899 แสนล้านเหรียญสหรัฐ หรือประมาณ 5.684 ล้านล้านบาท เพิ่มขึ้น 1,200 ล้านเหรียญสหรัฐ หรือประมาณ 3.588 หมื่นล้านบาท เนื่องจาก ธปท.เข้าไปแทรกแซงค่าเงินไม่ให้แข็งเร็วเกินไป
นายจิตติ ตั้งสิทธิ์ภักดี นายกสมาคมค้าทองคำ กล่าวว่า ตลาดหุ้นและน้ำมันทั่วโลกปรับตัวลดลง ส่งผลให้ราคาทองจะปรับตัวลงหลุด 1,500 เหรียญสหรัฐต่อออนซ์ หรือปรับตัวลดลง 50 เหรียญสหรัฐ แต่การที่ราคาทองในไทยปรับลงไม่มากนัก เพราะค่าเงินสหรัฐแข็งค่า และค่าเงินบาทอ่อนลงจาก 29 บาทต่อเหรียญสหรัฐ เป็น 30 บาทต่อเหรียญสหรัฐ
นายจิตติ กล่าวว่า ราคาทองคำในประเทศที่ลดลง 500 บาท ทำให้บรรยากาศการซื้อขายทองในเยาวราชคึกคักอย่างต่อเนื่อง ทำให้ลูกค้ามาหาซื้อทองคำมากขึ้นเพื่อเก็งกำไรทั้งนี้ราคาทองคำหลุดแนวรับสำคัญ 2 แนวที่ระดับ 1,500 เหรียญสหรัฐต่อออนซ์ และ 1,480 เหรียญสหรัฐต่อออนซ์ ลงมา ไปทำจุดต่ำสุดที่ระดับ 1,462 เหรียญสหรัฐ ส่วนราคาทองคำแท่งของไทย จะมีแนวรับสำคัญอยู่ที่ระดับ 21,100 บาท และมีแนวต้านสำคัญอยู่ที่ระดับ 21,350 บาท โดยที่ทองคำแท่งของไทยได้รับอานิสงค์จากค่าเงินบาทที่อ่อนค่า โดยคาดว่าจะมีแนวรับที่ระดับ 21,350 บาท และแนวต้านที่ระดับ 21,470 บาท